
–	като взе предвид предишните си резолюции относно Иран,
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че положението с правата на човека в Иран се влоши значително, с рязко нарастване на броя на екзекуциите, включително над 900 души само през 2024 г., много от които бяха жени, политически дисиденти и лица, свързани с протестите, предизвикани от убийството на Джина Махса Амини;
Б.	като има предвид, че кюрдските активисти, социалният работник Пакшан Азизи и застъпникът за правата на жените Веришех (Вариша) Моради, водили борба срещу ИДИЛ в Кюрдистан, бяха осъдени на смърт за „въоръжен бунт срещу държавата“; като има предвид, че им беше отказан справедлив съдебен процес и те бяха подложени на изтезания и строг тъмничен режим;
В.	като има предвид, че през януари 2025 г. Върховният съд на Иран потвърди смъртната присъда срещу Пакшан Азизи и други;
Г.	като има предвид, че десетки невинни граждани на ЕС са произволно задържани в Иран, без достъп до справедливи съдебни процеси, като част от по-широката стратегия на Иран за дипломация на заложниците;
1.	осъжда необузданото потискане на правата на човека от иранския режим, по-специално нападките срещу жени активисти; решително осъжда смъртната присъда, издадена срещу Пакшан Азизи и Вариша Моради; изисква Иран незабавно и безусловно да освободи всички несправедливо лишени от свобода защитници на правата на човека и политически затворници, включително Пакшан Азизи, Вариша Моради и най-малко 56 други политически затворници със смъртна присъда;
2.	отново заявява, че се противопоставя категорично на смъртното наказание, и призовава иранското правителство да въведе незабавен мораториум върху смъртното наказание и да го премахне;
3.	призовава ЕС и неговите държави членки да увеличат подкрепата за иранските защитници на правата на човека и изразява пълната си подкрепа и солидарност с иранците, обединени в движението „Жена, живот, свобода“;
4.	настоятелно призовава иранските органи незабавно да освободят, да репатрират безопасно и да оттеглят всички обвинения срещу граждани на ЕС, включително Оливие Грондо, Сесил Колер, Жак Пари и Ахмадреза Джалали; решително осъжда използването от Иран на дипломация на заложниците; призовава ЕС и неговите държави членки да предприемат съвместни дипломатически усилия и да работят колективно за тяхното освобождаване;
5.	решително осъжда убийството на Джамшид Шармахд; настоятелно призовава ислямския режим в Иран да предостави подробности за обстоятелствата около смъртта му и тленните му останки да бъдат върнати незабавно на семейството му;
6.	осъжда систематичното потискане от иранския режим на движенията за защита на правата на човека и преследването на малцинства, включително кюрди, белуджи, християни, които са подложени на преследване след промяна на религията, и представители на бахайската общност, като всички те са изправени пред етническа и религиозна дискриминация, арести и нарушаване на основните права, насочени към заглушаване на несъгласието;
7.	отново призовава Съвета да определи Корпуса на гвардейците на ислямската революция за терористична организация и да разшири санкциите на ЕС, така че да обхванат всички лица, отговорни за нарушения на правата на човека, включително върховния лидер Али Хаменей, президента Масуд Пезешкиян, ръководителя на съдебната власт Голам-Хосейн Мохсени-Еджеи, главния прокурор Мохамад Мовахеди-Азад и съдията Иман Афшари;
8.	настоятелно призовава иранските органи да предоставят на специалния докладчик на ООН относно положението с правата на човека в Иран и на проучвателната мисия на ООН пълен и безпрепятствен достъп, така че да могат да изпълнят мандатите си; призовава ЕС и държавите членки изцяло да подкрепят мисията и подновяването на нейния мандат;
9.	отново призовава за увеличаване на финансовата подкрепа за иранското гражданско общество;
10.	възлага на своя председател да предаде настоящата резолюция на Съвета, Комисията, заместник-председателя на Комисията/върховен представител на Съюза по въпросите на външните работи и политиката за сигурност, Ислямското консултативно събрание и върховния лидер на Ислямска република Иран.




image1.png




